Ling tosite sigure
je japanski alternativni, progresivni, indie rock i post-hardcore bend osnovan 2002. godine u Saitami. Stilski izrazito specifičan, bend često koristi nagle promjene tempa i ugođaja u svojim pjesmama, a koje su uglavnom praćene složenim gitarskim dionicama i pratnjom na bubnjevima. Iako je primarni vokal muški, bend u kompozicijama koristi i ženski vokal, a vokalne dionice kreću se od nježnog, tihog pjevanja do glasnih vriskova.

Historija benda

Formiranje benda i demo radovi (2002–2005)

Bend je nastao 2002. godine u Saitami kao demo bend. Jezgru benda sačinjavali su Tōru "TK" Kitajima i Miyoko "345" Nakamura, koji su se glazbom bavili još za vrijeme studentskih dana. Inicijalno su imali velikih problema s pronalaskom dvoje novih članova (bubnjara i vokal), no kada je TK želio osnovati bend, uspjeli su pronaći Noda MEN-a, koji je bio prvi bubnjar, te osnovati Ling tosite sigure. TK je inicijalno bio gitarist koji je zbog potreba benda bio vokal, dok je Nakamura bila gitaristica i vokal, koja je zbog potreba benda postala bas vokal. Mladi bend je započeo svoju karijeru snimanjem demo albuma; dobar dio pjesama s tih demo udaraka kasnije će biti snimljeni u sklopu studijskih izdanja.

Oko godinu i pol dana nakon osnivanja, točnije 2004. godine, Noda MEN napušta bend nakon što je surađivao na četiri demo albuma, posljednji od kojih su bili #1 i #2. Bend je, tako, nanovo spao na dva člana. TK je ubrzo čuo snimke bubnjara Masatoshija Nakana, koji je radio pod pseudonimom "Pierre", te ga je kontaktirao mailom, želeći ga čuti uživo. Nakon sastanka, Pierre je postao novi bubnjar benda te je sudjelovao na demo albumu #3.

Početak profesionalne karijere i početni uspjesi (2005–2010)

Godine 2005., bend osniva vlastitu produkcijsku kuću, Nakano Records, koja izdaje njihov prvi profesionalni album, #4. Naredne godine, bend izdaje EP Feeling Your UFO, dok im drugi album, Inspiration is DEAD, izlazi 2007. godine. Oba ova uratka izdala je njihova kuća, Nakano Records; album je prodan u nešto manje od 28,000 primjeraka te je završio na 39. mjestu Oriconove ljestvice. Ovim albumom, Lingova popularnost u Japanu naglo je porasla te su postali sve eksponiraniji u medijima. Iste godine nastupaju i na muzičkom festivalu Countdown te započinju s redovitim odlascima na turneje. Posljednje izdanje u sklopu Nakano Recordsa bio im je ujedno i debitantski singl, "Telecastic fake show", koji je izdan u travnju 2008. godine s velikim uspjehom.

Novostečeni uspjeh, bendu je donio ugovor sa Sonyjem, koji je započeo izrazito uspješnim singlom "moment A rhythm". U svibnju 2009. godine, bendu izlazi treći album, just A moment, na kojemu su se našla i dva prethodno izdana singla. Album je prodan u gotovo 44,000 primjeraka te je završio na četvrtom mjestu Oriconove ljestvice. Uz album je objavljena i knjižica s fotografijama frontmena TK-ja.

Kritički i komercijalni uspjeh (2010–danas)

Početkom 2010. godine, bend je održao prvu veliku nacionalnu turneju, I Was Music, koja je zaključena velikim koncertom u njihovom matičnom gradu, u Saitama Super Areni. U svibnju iste godine odlaze na prvu međunarodnu turneju u Englesku, gdje sviraju u Londonu i Brightonu, nakon čega se vraćaju u studio kako bi radili na novom albumu. Njihov četvrti studijski album, still a Sigure virgin?, objavljen je u rujnu 2010. godine i postao je njihov prvi koji je zasjeo na prvo mjesto Oriconove liste; prodan je u gotovo 45,000 primjeraka. Uslijedila je Virgin Killer turneja, a ubrzo i objava spota za pjesmu "I was music".

U narednom periodu, dok bend nastavlja s turnejom, njegovi članovi se bave samostalnim radom. U travnju 2011., TK je izdao video album film A moment (posebni DVD s tri pjesme), započevši tako solo karijeru, dok je Pierre u rujnu iste godine objavio DVD s instrukcijama za sviranje bubnjeva. Tokom 2012., TK izdaje i prvi pravi solo album, flowering, dok 345 formira vlastiti bend, geek sleep sheep, mada ostaje članica Linga.

Tokom 2012., bend izdaje prvi singl nakon četiri godine, pjesmu "abnomalize", koja je komponirana kao uvodna pjesma za prvu sezonu animea Psycho-Pass. Singl je bio izrazito uspješan, a označio je početak višegodišnje suradnje između benda i producenata animea. U travnju 2013. izlazi im i novi album, i'mperfect, na kojemu se nalazi i prethodni singl; album je završio na trećem mjestu Oriconove ljestvice. U tom je periodu bend potpisao ugovor s kompanijom JPU Records, specijaliziranom za europsku distribuciju, što je omogućilo izdavanje albuma diljem Europe.

TK je u kolovozu 2014. godine izdao drugi samostalni album, Fantastic Magic, dok bend u studenom iste godine izbacuje singl "Enigmatic Feeling". Još jedan uspjeh za bend, singl je bio nastavak suradnje s producentima Psycho-Passa te je korišten kao uvodna pjesma za drugu sezonu. Samo dva mjeseca kasnije, izlazi im i treći singl nastao u sklopu suradnje s produkcijom animea Psycho-Pass, "Who What Who What"; izdanje je, za razliku od ranijih, imalo samo jednu pjesmu, a korišteno je kao pjesma za anime film Psycho-Pass: The Movie.

Dana 14. siječnja 2015. objavili su Best of Tornado, njihov prvi kompilacijski album, koji je popraćen dvomjesečnom turnejom Hyper Tornado Tour. Kompilacija je imala tri izdanja: redovno, s jednim diskom; Tornado Edition, s dva diska (drugi, koji je sadržavao 11 spotova); te Hyper Tornado Edition, s tri diska (treći, koji je sadržavao nekoliko demo snimki i audio zapise s live nastupa). Novu jednomjesečnu turneju, S.O.S. Tour 2015, organizirali su u rujnu 2015. godine kako bi popratili izdavanje mini-albuma es or s, koji izlazi 2. rujna 2015. godine, a produciran je u samo dva tjedna, dok je bend boravio u Berlinu.

Tokom 2016. godine, TK je intenzivno radio na solo uracima, izdavši EP (Secret Sensation), singl ("Signal") i album (white noise). U kolovozu 2017., bend je izdao svoj šesti singl, "DIE meets HARD", koji je sadržavao i remiks izdanje naslovne pjesme, na kojemu je suradnik bio Kōji Nakamura. Limited Edition izdanje singla imalo je dva diska, a skraćena verzija pjesme korištena je kao uvod za dramsku seriju Shimokitazawa DIE HARD.

Nekoliko mjeseci kasnije, bend je najavio svoj šesti album, #5, koji je izašao 14. veljače 2018. godine. Album je završio na petom mjestu Oriconove ljestvice, a izdan je kao regularno i Limited izdanje. Bend je organizirao i nacionalnu turneju (Rin to Shinku Tour 2018 "Five For You") kako bi promovirao album, koja je započela u ožujku i sadržavala ukupno 12 nastupa. Njihov sedmi studijski album, last aurorally, izdan je 12. travnja 2023. godine. Sadržavao je devet pjesama, od kojih su pet bili ranije objavljeni singlovi, a četiri su pjesme bile nove.

Članovi

Aktualni članovi
 Tōru "TK" Kitajima (, rođen 23. prosinca 1982.) — gitara, vokal 
 Miyoko "345" Nakamura (, rođena 1. travnja 1983.) — bas gitara, vokal 
 Masatoshi "Pierre" Nakano (, rođen 18. srpnja 1980.) — bubnjevi 
Bivši članovi
 Noda MEN (野田MEN) — bubnjevi

Kronologija

Diskografija

Albumi

Mini-albumi

EP

Kompilacije

Singlovi

Reference

Vanjske poveznice
Službena stranica

Japanske rock grupe
Nastanci 2002.
Psycho-Pass